Eredetileg Kazincbarcikára került volna, de Budapesten, a VIII. kerületben állítják fel.

A Corvin-negyed Facebook-oldal szerint már Bud Spencer – valódi nevén Carlo Pedersoli – következő születésnapján, október 31-én állhat majd az olasz színész szobra.

A 2,4 méter magas, bronzalakot, amely Pedersolit állva, vállán egy nyereggel ábrázolja, Tasnádi Szandra készítette. A szobrászművész azután ajánlotta fel az alkotást a józsefvárosi önkormányzat számára, hogy a szobrot eredetileg befogadni szándékozó Kazincbarcika úgy döntött, mégsem kell neki Spencer.

Tavaly augusztusban a Magyar Kétfarkú Kutya Párt nem hivatalosan már felavatott egy Bud Spencer parkot a III. kerületben, de az ottani önkormányzat nem vette a lapot.

Idén áprilisban pedig rajongói összefogással takarították le a Filatorigátnál található szabadfalra felfújt Pedersoli-portréról az azt eltakaró réteget.

(via Magyar Narancs)